Kaizers Orchestra

Historie

Janove Ottesen, Rune Solheim, Helge Risa og Geir Zahl, som tidligere hadde spilt i bandene Blod, Snått & Juling og gnom, startet Kaizers Orchestra først som et prosjekt ut ifra et ønske om et råere og mer energisk uttrykk enn det Blod, Snått og Juling og gnom hadde stått for. Bandets navn, Kaizers Orchestra, er inspirert av en strofe fra sangen «Bastard» av gnom; «Eg blei tatt hånd om av en viss Mr. Kaizer / Han er den stolte eiger av verdens tyngste siameser». Denne sangen inneholdt også en særpreget oljetønne-solo, noe som senere skulle bli en slags signatur for Kaizers Orchestra. Sangene til Kaizers Orchestra er hovedsakelig sentrert rundt krig, og det som følger med. Bak sangene til Kaizers ligger det et surrealistisk univers der alt henger sammen.
3. september 2001 kom bandets debutalbum Ompa til du dør som umiddelbart ble godt mottatt av både publikum og kritikere. Albumet fikk stort sett terningkast 5 og 6 av norske avisanmeldere og vant også flere musikkpriser, blant annet Spellemannprisen 2001 i klassen rock og to priser under Alarmprisen 2002 i klassen rock og som beste liveband. Ompa til du dør endte med å bli det mest solgte rockealbum i Norge til da. Kaizers Orchestra insisterte på at framsida på plata skulle være av resirkulert papir som kostet "flesk". Dette var manageren lite begeistret for, men han gikk med på det.
I 2003 kom bandets andre album, Evig Pint, et album som gikk rett inn på førsteplass på VG-lista. For videoen til singelen Evig Pint fikk bandet prisen årets musikkvideo under Spellemannprisen 2003. I 2004 fikk bandet kontrakt med Universal Records, noe som også medførte en økt internasjonal oppmerksomhet, og i 2005 ble albumet Maestro lansert. Dette albumet ble en kommersiell suksess over hele Europa og høstet også mange gode kritikker. På Europaturnéen i forbindelse med utgivelsen benyttet Kaizers Orchestra kanadiske Geoff Berner som oppvarmer.
Kaizers Orchestra opparbeidet seg et rykte som et av Norges beste konsertband. De har også, til tross for sine norskspråklige tekster, oppnådd en viss popularitet i utlandet, og har blant annet spilt konserter på Vega i København, Danmark og Roskilde-festivalen. I 2006 ble bandet frontet som et av de største navnene på Roskilde-festivalen og fikk opptre på hovedscenen, hvor de spilte for ca. 50 000 mennesker.
Stilistisk henter musikken til Kaizers Orchestra inspirasjon fra en rekke hold; fra Tom Waits' mørke tekstunivers og østeuropeisk sigøynermusikk til punkrock og «ompamusikk». Bruken av oljefat og skrapmetall som perkusjon er et av bandets kjennetegn, og pumpeorgel (salmesykkel) utgjør også et distinkt karaktertrekk i bandets lydbilde.
Høsten 2007 spilte bandet inn sitt fjerde studioalbum. Det ble spilt inn og mikset i Berlin og Los Angeles og ble gitt ut 18. februar 2008 med navnet Maskineri. I desember 2007 ble «Enden av november» som er en av låtene fra albumet utgitt som radiosingle.
I januar 2009 var bandet i et studio på Jæren sammen med produsent Yngve Sætre og spilte inn albumet Våre demoner. Albumet består av nyinnspillinger av 11 sanger som har vært laget i forbindelse med de forrige utgivelsene, men aldri tidligere var blitt utgitt. Albumet ble utgitt 27. april 2009 og CD-utgaven var kun i salg i en uke. Til tross for kort tid i salgshyllene, toppet albumet VG-lista i likhet med bandets øvrige fire studioalbum.
I mars 2010 startet Kaizers innspillingen av trilogien Violeta Violeta i Bergen. Det første albumet i trilogien, Violeta Violeta Volume I, ble gitt ut 31. januar 2011. Violeta Violeta Volume II ble gitt ut 11. november 2011, og Violeta Violeta Volume III ble gitt ut 2. november 2012. Innspillingen av albumet ble finansiert av en firedagers miniturné til Stavanger, Oslo, Bergen og Trondheim. Inkludert i billettprisen var en spesialutgave av albumet som ble tilsendt da det var ferdiginnspilt. 
Vokalist Janove Ottesen har uttalt: «Jeg kan love størst mulig musikalsk variasjon, men summen blir selve inkarnasjonen på vår egenart og integritet. Vi gjør nøyaktig som vi vil, uten å ta hensyn til noe annet enn å gi dette albumet et maksimalt Kaizers-preg.» I forbindelse med tiårsjubileet og utgivelsen av første album i trilogien, gjennomførte bandet en større Europaturné som endte i Oslo Spektrum den 9. april 2011.
Under Øyafestivalen 2011 fremførte bandet hele Violeta Violeta Volume II tre måneder før albumet ble gitt ut.
I januar 2012 kom bandets medlem Terje Winterstø Røthing i medias fokus etter å helt øl over Plumbo-vokalist, Lars Erik Blokkhus. Røthing uttalte rett etter hendelsen at "- Nei, dette står jeg inne for til den dagen jeg dør" (ref. VG Nett). Røthing beklaget opptrinnet dagen etter da han fikk vite at Blokkhus hadde beklaget like før ølkastingen.
Kaizers Orchestra fikk Norsk Artistforbunds Ærespris for 2012. De ble tildelt Årets spellemann under Spellemannprisen 2012, og fikk også Spellemannprisen for beste musikkvideo samme år for videoen til «Begravelsespolka», regissert av Eivind Tolås. Bandet fikk dessuten Gammleng-prisen i klassen pop/rock i 2013 og vant prisen årets live under utdelingen av P3 Gull samme år. I 2015 ble dokumentarfilmen Den tilfeldige rockestjernen om bandet utgitt.

Musikal

På en pressekonferanse i august 2009 annonserte bandet at de sammen med Tore Renberg (manus), vil sette opp en musikal. Den skal hete Sonny, og blir basert på tekstuniverset og karakterene fra gruppas tre første album – Ompa til du dør fra 2001, Evig pint fra 2003 og Maestro fra 2005. Musikalen hadde premiere på Rogaland Teater 11. november 2011.